संगीतकार बदलते रहे पर अनजान की सफलता का ये सिलसिला अस्सी के दशक में भी जारी रहा। अनजान, किशोर कुमार और अमिताभ बच्चन की तिकड़ी ने अस्सी के दशक में लावारिस, शराबी, और नमकहलाल जैसी फिल्मों में खूब धमाल मचाया। अनजान के गीतों में गज़ब की विविधता थी यशोदा का नंदलाला... जैसी लोरी लिखने वाले अनजान बप्पी दा के लिए I am a Disco Dancer लिख गए। एक ओर पिपरा के पतवा ..लिखा तो वहीं गोरकी पतरकी... भी। मानो तो हूँ गंगा माता ना मानो तो बहता पानी... जैसे भावपूर्ण गीत लिखे तो आज रपट जाएँ ....जैसे मस्ती भरे तराने भी। इस दौर में लिखे उनके दो गीतों को आज भी मन से याद करता हूँ। एक तो डिस्को बीट्स पर रचा और अलीशा चिनॉय का गाया मेरा दिल गाए जा जूबी जूबी जूबी जूबी जो उन दिनों मोहल्ले में होने वाली दुर्गा और सरस्वती पूजा की शान हुआ करता था और दूसरा वो जिसे फिल्म याराना के लिए उन्होंने राजेश रोशन के लिए रचा था.